b'\n_START_ARTICLE_\nKarita Bekkemellem\n_START_SECTION_\nLiv og arbeid\n_START_PARAGRAPH_\nKarita Bekkemellem var statsr\xc3\xa5d og leder av Barne- og familiedepartementet i Stoltenbergregjeringen 2000\xe2\x80\x9301.  Hun var i 2001\xe2\x80\x9305 medlem og fraksjonsleder i kirke-, utdannings- og forskningskomiteen. I Jens Stoltenbergs andre regjering var hun fra 17. oktober 2005 til 18. oktober 2007 statsr\xc3\xa5d og leder for Barne- og likestillingsdepartementet. Hun var ogs\xc3\xa5 leder av Arbeiderpartiets kvinnebevegelse. _NEWLINE_Kort tid etter at hun sluttet i regjeringen, ble hun styremedlem i meglerhuset Carasa, sammen med tidligere Hydro-direkt\xc3\xb8r Cecilie Ditlev-Simonsen. Bekkemellem er ogs\xc3\xa5 en av flere faste programledere i talkshowet Studio 5 som g\xc3\xa5r p\xc3\xa5 TV-kanalen FEM._NEWLINE_I sin selvbiografi som kom ut i 2009, forteller hun om Arbeiderpartiets indre liv og om at hun fors\xc3\xb8kte \xc3\xa5 ta sitt eget liv p\xc3\xa5 1990-tallet. I boka er hun ogs\xc3\xa5 sterkt kritisk til statsministerens lederstil (Jens Stoltenberg) og det hun oppfatter som hans manglende evne til \xc3\xa5 takle vanskelige personalsaker._NEWLINE_Bekkemellem er f\xc3\xb8dt i Lillehammer, flyttet senere til Molde og er n\xc3\xa5 bosatt i Rygge. Hun var gift med Jon Thorvald Orheim fra 1994 til 2005 og giftet seg p\xc3\xa5 nytt med Stein R\xc3\xb8sberg i Paris 23. juni 2007.'